# Llibre de cuina/Receptes/Crema de castanya

La crema de castanya és una mena de codonyat per a untar que es fa amb castanyes, un fruit molt abundant i típic a la cuina occitana.

## Ingredients

* 600 g de castanyes aproximadament
* 320 g de sucre
* 300 ml d'aigua
* 1 beina de vainilla

## Preparació

Coeu les castanyes en aigua bullent durant mitja hora, escorreu-les, poseu-les en un drap perquè no es refredin i aneu-les pelant. Si les darreres costen de pelar, perquè ja estan massa fredes, podeu mirar d'escalfar-les una mica una a una, a mesura que ho necessiteu. Peseu-les i agafeu-ne 500 g. Partiu la beina de vainilla en dues meitats en la seva longitud, per aprofitar-la millor; i poseu-la en un cassó amb el mig quilo de castanyes, el sucre i l'aigua. Porteu-ho a ebullició i coueu fent xup-xup durant vint minuts, remenant de tant en tant. Traieu la vainilla i passeu-ho per la batedora. Deixeu-ho refredar. Aquesta preparació aguanta dues setmanes a la nevera. També es pot guardar en pots de vidre esterilitzats, com si fos una melmelada, o es pot congelar, sabent que triga tres hores a descongelar-se.

## Variants

Aquesta recepta és molt més ràpida de fer si disposeu de castanyes ja cuites i pelades en conserva. La recepta és exactament la mateixa, tret que no cal bullir-les el primer cop sense la vainilla i sobretot no cal pelar-les.
La recepta base es pot modificar o enriquir canviant les espècies. Per exemple, s’hi pot afegir també una branca de canyella, uns grans de cafè, una mica de licor, xocolata, etc.
També es poden fer variants amb fruites, substituint la meitat de l'aigua per suc de fruita (queda més bo si és natural), per exemple de taronja. A aquesta variant amb suc de taronja es poden afegir 150 g de fruits secs picats o de praliné.
Al nord de França, per influència dels països veïns germànics, es fan "pans d'espècies" i galetes de "quatre espècies", típiques de Nadal però que mengen tot l'any. Una recepta que pren aquesta idea és la crema de castanyes i pa d'espècies. Es tracta simplement de substituir la vainilla per les espècies típiques d'aquests pastissos, és a dir: la pell d'una taronja, 1 cullaradeta de canyella, una duna espècia que es diu "quatre espècies" (canyella, clavell, etc.)

### Variant per a persones diabètiques

La recepta base i totes les variants poden fer-se substituint el sucre per fructosa. El gust i el temps de conservació seran els mateixos.

## Receptes amb crema de castanya

Aquesta crema hi ha qui la menja a cullerades, però és molt dolça i alguns poden trobar que massa. Normalment a Occitània es barreja amb el petit suís natural, cadascú amb les proporcions que prefereixi i sense necessitat de que estigui completament homogeni. També queda bé, per exemple, amb iogurt natural.
Unes postres senzilles típiques a Provença consisteixen a tallar en quatre quarts una figa fresca, sense arribar al final, i cobrir l'interior amb petit suís natural o amb quallada (podeu fer servir iogurt) i a sobre una culleradeta de crema de castanyes.
La crema de castanya s'utilitza també per a fer trufes, amb xocolata; per a fer cremes, afegint-la a una base de crema catalana, per exemple; en galetes; en pastissos, en especial els tous, de tipus fondant, browny, etc.